open-index/open-wikipedia-markdown huggingface dataset:
Γκάζι (συνοικία)

Το **Γκάζι** (παλαιότερα *Γκαζοχώρι* ή και *Φωταέριο*) είναι συνοικία της Αθήνας, μεταξύ της Ιεράς Οδού και της οδού Πειραιώς. Οφείλει την ονομασία της στις γειτονικές εγκαταστάσεις του φωταερίου.

## Ιστορία
Το εργοστάσιο παραγωγής αεριόφωτος ιδρύθηκε το 1857. Γύρω στο 1910 εγκαταστάθηκαν στην περιοχή οίκοι ανοχής της Αθήνας, κάτι που είχε ως αποτέλεσμα να αποκαλείται εκείνη την εποχή η περιοχή και οι οίκοι ανοχής *γκάζι* ή *γκαζοχώρι*. Με το όνομα *γκαζοχωρίτης* αποκαλούνταν ο τακτικός θαμώνας των οίκων αυτών, ενώ *γκαζοχωρίτισσα* η κάθε ιερόδουλη που δούλευε εκεί. Γύρω από το εργοστάσιο φωταερίου άρχισαν σταδιακά να οικοδομούνται στα μέσα του 20ού αιώνα χαμηλές κατοικίες με λίγα δωμάτια και μεγάλες αυλές που φιλοξενούσαν πολυμελείς οικογένειες των Αθηνών. Επρόκειτο για υποβαθμισμένη περιοχή, ενώ χαρακτηριστικός δρόμος ήταν η οδός Βουτάδων, όπου βρισκόταν το εργοστάσιο. 

Το 1967 εξαιτίας των δύσκολων κοινωνικών και οικονομικών συνθηκών που επικρατούσαν στη βόρεια Ελλάδα, οικογένειες μουσουλμάνων κατέβηκαν στην Αθήνα και εγκαταστάθηκαν στο Γκάζι, αναζητώντας εργασία στο εργοστάσιο παραγωγής αεριόφωτος. Με το πέρασμα των ετών, στην περιοχή σταδιακά άνοιξαν πολυάριθμα συνεργεία αυτοκινήτων και συναφή καταστήματα ενώ την ίδια περίοδο στην συνοικία εγκαταστάθηκαν νέοι οίκοι ανοχής. 

Την 1η Οκτωβρίου του 1984 το εργοστάσιο παραγωγής αεριόφωτος έπαψε οριστικά να λειτουργεί μετά τις έντονες διαμαρτυρίες των κατοίκων της περιοχής και σήμερα στο χώρο του λειτουργεί η Τεχνόπολις του Δήμου Αθηναίων. 

Μετά το 2000, το Γκάζι παρουσιάζει τάσεις αστικού εξευγενισμού. Η περιοχή εμφανίζει δραστήρια νυχτερινή ζωή και λειτουργούν νυχτερινά κέντρα, καφέ, εστιατόρια και φιλικά προς την ΛΟΑΤΚΙ κοινότητα καταστήματα. Στην περιοχή έχει εγκατασταθεί επίσης παράρτημα του Μουσείου Μπενάκη. Σημείο κατατεθέν αποτελεί η Τεχνόπολις του Δήμου Αθηναίων που λειτουργεί σήμερα ως πολυδύναμο πολιτιστικό κέντρο.  

Το Γκάζι έχει συνδεθεί με το Θησείο μέσω των πεζοδρομήσεων της Ερμού, της κατασκευής πάρκων και ελεύθερων χώρων, ενώ σημείο-σταθμός στην ανάπτυξή του στάθηκε η λειτουργία του σταθμού μετρό Κεραμεικός.

## Προσωπικότητες της περιοχής

* Άντζελα Μπρούσκου, σκηνοθέτρια και ηθοποιός. 

## Εικόνες

Αρχείο:Arxitektoniki-gazi.jpg|Οι βιομηχανικές επιρροές της συνοικίας είναι εμφανείς
Αρχείο:Γκάζι (Εργοστασιακό συγκρότημα Φωταερίου Αθηνών) 02.jpg|Το εργοστάσιο φωταερίου
Αρχείο:Χριστούγεννα στο Γκάζι 0077.jpg|Χριστουγεννιάτικες εκδηλώσεις στον χώρο του παλαιού εργοστασίου


## Δείτε επίσης
* Τεχνόπολις

## Παραπομπές


## Περαιτέρω ανάγνωση
* Ευγενία Μπουρνόβα, Γιάννης Στογιαννίδης, "Γκαζοχώρι. Ιστορία μίας συνοικίας (1857-1980)", *Athens Social Atlas* (Δεκέμβριος 2018). ιστοσελίδα: *athenssocialatlas.gr*.

## Εξωτερικοί σύνδεσμοι
* 
* 

Κατηγορία:Συνοικίες και περιοχές Αθήνας
Σημαία της Μαυριτανίας

thumb|200px|right|Αναλογίες: 2:3
Η **εθνική [[σημαία]] της [[Μαυριτανία|Μαυριτανίας]]** είναι μονόχρωμη πράσινη, στο κέντρο της οποίας φέρονται μια ανεστραμμένη κίτρινη ημισέληνος, με το κοίλο προς τα επάνω και υπέρ αυτής κίτρινο πεντάκτινο άστρο.

Στις 5 Αυγούστου 2017 διεξήχθη δημοψήφισμα με το οποίο αναθεωρήθηκε το σύνταγμα και ανάμεσα στα άλλα, έγιναν αλλαγές στην εθνική σημαία (προστέθηκαν δύο ερυθρές λωρίδες). Την επομένη, οι αλλαγές τέθηκαν σε ισχύ.

## Σχέδιο

Τα χρώματά της, το πράσινο και το χρυσό, θεωρούνται παναφρικανικά χρώματα. Το πράσινο συμβολίζει επίσης το Ισλάμ και το χρυσό τη χρυσή άμμο της ερήμου Σαχάρας. Το σύμβολο (αστέρι και ημισέληνος) της σημαίας είναι το σύμβολο των Μουσουλμάνων (κύρια θρησκεία στη χώρα).

Η πράσινη σημαία με την ημισέληνο υιοθετήθηκε την 1η Απριλίου 1959. 
## Νομική βάση
Το ισχύον σύνταγμα που υιοθετήθηκε στις 12 Ιουλίου 1991 ορίζει ότι:

Μετά την ανακήρυξη της ανεξαρτησίας το 1960 δεν έγιναν μεγάλες αλλαγές στη σημαία.

## Τροποποίηση του 2017

Από το 1959 ως το 2017, η σημαία δεν είχε ερυθρές λωρίδες. Η προσθήκη αυτή έγινε μετά τη διεξαγωγή δημοψηφίσματος, που προτάθηκε από τον πρόεδρο Μοχάμεντ Ουλντ Αμπντέλ Αζίζ και συμπεριελάμβανε αλλαγές στη σημαία και στον εθνικό ύμνο.
## Εκδόσεις

Flag of Mauritania.svg|Σημαία που χρησιμοποιήθηκε στις συζητήσεις στην Εθνοσυνέλευση.

Alternative Flag of Mauritania.svg|Εναλλακτική σημαία της Μαυριτανίας



## Πηγές
* Λήμμα στην *Encyclopedia Britannica*.


Μαυριτανια
Κατηγορία:Εθνικά σύμβολα της Μαυριτανίας
Εθνικός ύμνος της Μαυριτανίας

Ο **εθνικός ύμνος της Μαυριτανίας** () υιοθετήθηκε το 1960, τη χρονιά ανεξαρτησίας της χώρας από τη Γαλλία. Ο ύμνος προέρχεται από ένα ποίημα που έγραψε ο Μπαμπά Ουλντ Σεΐχ (Baba Ould Cheikh) τον 19ο αιώνα, ενώ συνθέτης είναι ο Τόλια Νικιπροβέτσκι (Tolia Nikiprowetzky). Πολλές φορές αναφέρεται ότι δεν έχει λέξεις, επειδή είναι δύσκολο να ψαλεί, λόγω της πολυπλοκότητάς του και του ασυνήθιστου ρυθμού.

## Στίχοι στα αραβικά

## Ελληνική μετάφραση

*Εθνικός ύμνος της Μαυριτανίας*

:Να βοηθάς τον Θεό και να επικρίνεις το απαγορευμένο,
:Και να είσαι με το μέρος του νόμου που Αυτός σου ζητάει να ακολουθείς,
:Να μη θεωρείς κανέναν χρήσιμο ή επιζήμιο, εκτός από Εκείνον,
:Και να βαδίζεις στον δρόμο των λίγων και να πεθαίνεις ενώ είσαι σε αυτόν!
:Γιατί, ό,τι αρκεί στους πρώτους από εμάς, αρκεί και στους τελευταίους.
:Και άφησε αυτούς τους ανθρώπους που κάνουν κακές πράξεις απέναντι στον Θεό.
:Αυτοί τον έχουν κακώς αντικαταστήσει κάνοντάς τον όμοιο και έδωσαν κάθε λογής δικαιολογία.
:Αυτοί είχαν τολμηρές αξιώσεις και αμαύρωσαν τα βιβλία σημειώσεων.
:Άφησαν τους νομάδες και αυτούς που μένουν στον τόπο τους να υποστούν πικρές εμπειρίες
:Και οι μεγάλες αμαρτίες από τις δογματικές τους καινοτομίες κληροδότησαν μικρότητες.
:Και μόνο σε περίπτωση που κάποιος διαφωνήσει, επικαλείται το όνομά σου για να αντιτεθείς στις αξιώσεις τους.
:Τότε μην έρθεις σε ρήξη μαζί τους, εκτός από μια εξωτερική διαμάχη.

## Εξωτερικοί σύνδεσμοι
* Ύμνος της Μαυριτανίας 

Μαυριτανία
Κατηγορία:Εθνικά σύμβολα της Μαυριτανίας
Δώρος Λοΐζου

Ο **Δώρος Λοΐζου** (23 Φεβρουαρίου 1944 - 30 Αυγούστου 1974) ήταν Ελληνοκύπριος ποιητής και πολιτικός. Σκοτώθηκε τον Αύγουστο του 1974 στη Λευκωσία από ένοπλους της ΕΟΚΑ Β'.

## Βιογραφία

Ο **Δώρος Λοΐζου** γεννήθηκε στη Λευκωσία στις 23 Φεβρουαρίου του 1944. Σπούδασε αρχικά στη σχολή θεάτρου των Θάνου Σακέττα και Κωστή Μιχαηλίδη στη Λευκωσία, την οποία όμως εγκατέλειψε λόγω των ταραχών που ξέσπασαν στην Κύπρο την περίοδο 1963 - 1964. Στη συνέχεια φοίτησε το διάστημα 1966 - 1968 στη σχολή τουριστικών επαγγελμάτων στη Ρόδο, εκδιώχθηκε όμως λόγω της αντιδικτατορικής του δράσης. Έπειτα μετέβη στη Βοστόνη όπου σπούδασε Ιστορία στο *Hellenic College*.

Το 1972, μετά την αποφοίτησή του, επέστρεψε στην Κύπρο και εντάχθηκε στην ΕΔΕΚ, όπου διετέλεσε οργανωτικός γραμματέας της κεντρικής επιτροπής του κόμματος και γραμματέας της νεολαίας. Παράλληλα, ανέλαβε χρέη διευθυντή της κομματικής εφημερίδας *Σοσιαλιστική Έκφραση*.

Το πρωί της 30ής Αυγούστου 1974, ένοπλοι που αποτελούσαν αυτόνομη ομάδα της ΕΟΚΑ Β' έστησαν ενέδρα για το αυτοκινήτο στο οποίο επέβαινε ο πρόεδρος της ΕΔΕΚ, Βάσος Λυσσαρίδης και οδηγούσε ο Λοΐζου, κοντά στα γραφεία του κόμματος στη Λευκωσία. Από την δολοφονική επίθεση γλίτωσε ο Λυσσαρίδης, σκοτώθηκε όμως ο Λοΐζου  και τραυματίστηκε η σύζυγος του νεαρού πολιτικού. Η κηδεία του Λοΐζου πραγματοποιήθηκε την επόμενη ημέρα στη Λευκωσία, παρουσία πλήθους κόσμου.

Ο Λοΐζου είχε μεταφράσει στα ελληνικά ποιήματα ξένων λογοτεχνών όπως του Σαλβαντόρ Νόβο, του Πωλ Ελυάρ, του Ίκου Τακενάκα κλπ, και εξέδωσε ποιητική συλλογή με τίτλο «Ψωμί και Ελευθερία».

## Παραπομπές


## Βιβλιογραφία
*Γιάννης Κ. Λάμπρου,*Ιστορία του Κυπριακού, Τα χρόνια μετά την ανεξαρτησία, 1960-2004*, Λευκωσία 2004.

## Εξωτερικοί σύνδεσμοι
* ΕΒΕ: Ψηφιακή Βιβλιοθήκη Εφημερίδων και Περιοδικού Τύπου.
* ALUMNI ASSOCIATION OF HELLENIC COLLEGE AND HOLY CROSS - Alumni Memorial List.
* SigmaLive:Ο ήρωας-ποιητής.
* Νεολαία ΕΔΕΚ.

Κατηγορία:Κύπριοι αγωνιστές
Κατηγορία:Κύπριοι πολιτικοί
Κατηγορία:Κύπριοι δημοσιογράφοι
Κατηγορία:Κύπριοι ποιητές
Κατηγορία:Κύπριοι μεταφραστές
Κατηγορία:Δολοφονημένοι πολιτικοί
Κατηγορία:Αντιδικτατορικός αγώνας
Ρούλα Μαυρονικόλα

Η **Ρούλα Μαυρονικόλα** είναι Ελληνοκύπρια πολιτικός. Διετέλεσε βουλευτής στην Εκλογική Περιφέρεια Λευκωσίας εκλεγμένη με το Κίνημα Σοσιαλδημοκρατών-Ε.Δ.Ε.Κ. την περίοδο 2006-2016.

## Βιογραφικά στοιχεία
Η Ρούλα Μαυρονικόλα γεννήθηκε στον Καραβά στις 16 Ιουλίου 1957. Ομιλεί, πέρα από την ελληνική, την αγγλική γλώσσα. Σπούδασε αγγλική φιλολογία στο Εθνικό και Καποδιστριακό Πανεπιστήμιο Αθηνών. Εργαζόταν ως συνδικαλίστρια και είναι πρόεδρος της Σοσιαλιστικής Γυναικείας Κίνησης.

Είναι νυμφευμένη με τον Κυριάκο Μαυρονικόλα και έχει δύο υιούς.

## Πολιτική διαδρομή
Ήταν ιδρυτικό στέλεχος της φοιτητικής παράταξης Αγώνας. Την περίοδο 1981-1990 ήταν μέλος της Σοσιαλιστικής Νεολαίας ΕΔΕΝ. Την περίοδο 1990-1999 ήταν μέλος της Επαρχιακής Επιτροπής του Σοσιαλιστικού Κόμματος ΕΔΕΚ Λευκωσίας-Κερύνειας. Επιπλέον, ήταν οργανωτική γραμματέας της Σοσιαλιστικής Γυναικείας Κίνησης την περίοδο 1987-1999 και πρόεδρός της από το 1998. Το 1990 έγινε μέλος της Κεντρικής Επιτροπής της ΕΔΕΚ ενώ το 1999 έγινε μέλος του Πολιτικού Γραφείου του κινήματος. Το 2000 έγινε υπεύθυνη της Θεματικής Ισότητας Οικογένειας και Παιδιού της ΕΔΕΚ και μέλος της Επιτροπής Ίσων Ευκαιριών του Ευρωπαϊκού Σοσιαλιστικού Κόμματος. Το 2005 έγινε μέλος του διοικητικού συμβουλίου του Παρατηρητηρίου Ισότητας Κύπρου. Επιπλέον, είναι μέλος του Εθνικού Μηχανισμού για τα Δικαιώματα της Γυναίκας, του Παγκύπριου Αντιναρκωτικού Συνδέσμου και του συνδέσμου *Cαns for Kids*.

Εκλέχτηκε για πρώτη φορά βουλευτής στις βουλευτικές εκλογές του 2006 στην Εκλογική Περιφέρεια Λευκωσίας με το Κίνημα Σοσιαλδημοκρατών-Ε.Δ.Ε.Κ. για την Θ΄ Κοινοβουλευτική Περίοδο. Επανεκλέχθηκε στις βουλευτικές εκλογές του 2011 για την Ι΄ Κοινοβουλευτική Περίοδο. Δεν διεκδίκησε επανεκλογή στις βουλευτικές εκλογές του 2016 λόγω απαγόρευσης του καταστατικού του κόμματος.

Ως βουλευτής, διετέλεσε μέλος της Κοινοβουλευτικής Επιτροπής Ανθρωπίνων Δικαιωμάτων και Ίσων Ευκαιριών μεταξύ Ανδρών και Γυναικών, της Κοινοβουλευτικής Επιτροπής Εργασίας και Κοινωνικών Ασφαλίσεων, της Κοινοβουλευτικής Επιτροπής Παρακολουθήσεως Σχεδίων Αναπτύξεως και Ελέγχου Δημόσιων Δαπανών, της Κοινοβουλευτικής Επιτροπής Περιβάλλοντος και της Κοινοβουλευτικής Επιτροπής Υγείας. Επιπλέον, ήταν μέλος της αντιπροσωπίας της Βουλής στην Κοινοβουλευτική Συνέλευση της Μεσογείου.

## Παραπομπές


## Πηγές
* 
* 

Κατηγορία:Βουλευτές εκλεγμένοι με το Κίνημα Σοσιαλδημοκρατών-ΕΔΕΚ
Κατηγορία:Βουλευτές Λευκωσίας
Κατηγορία:Κύπριοι συνδικαλιστές
Κατηγορία:Βουλευτές Θ΄ Κοινοβουλευτικής Περιόδου (Κύπρος)
Κατηγορία:Βουλευτές Ι΄ Κοινοβουλευτικής Περιόδου (Κύπρος)
Μυκοτοξίνες

Οι **μυκοτοξίνες** (από το *μύκης* που είναι ο μύκητας και το *τοξικόν* που σημαίνει δηλητηριώδες) είναι δευτερογενείς ουσίες που παράγονται από ορισμένα είδη μούχλας (μυκήτων) (*Αspergillus, Penicillium, Fusarium*) όταν αναπτύσσονται υπό κατάλληλες συνθήκες. Έχουν εντοπιστεί πάνω από 1.000 είδη μυκοτοξινών, που διαφέρουν από χημική άποψη, αλλά έχουν σαν κοινή ιδιότητα ότι είναι τοξικές για ανθρώπους και ζώα. 
Μερικές από τις μυκοτοξίνες που έχουν μελετηθεί περισσότερο είναι οι: αφλατοξίνη, φουμονιζίνη, ζεαραλενόνη, ωχρατοξίνη.

## Σημασία για ασφάλεια τροφίμων
Πολλαπλασιασμός μυκήτων σε τρόφιμα, συστατικά τροφίμων και ζωοτροφές μπορεί να οδηγήσει σε παρουσία μυκοτοξινών. Η παραγωγή των μυκοτοξινών μπορεί να λάβει χώρα κατά την καλλιέργεια ή και μετά την συγκομιδή κατά την αποθήκευση εάν οι συνθήκες (αερισμός, υγρασία) είναι κατάλληλες. Τρόφιμα που είναι συνδεδεμένα με την παρουσία μυκοτοξινών είναι τα δημητριακά, ξηροί καρποί, ξερά φρούτα, γάλα. 

Οι συνέπειες στην υγεία μπορεί να είναι οξείες ή χρόνιες. Μέσα στην χρόνια τοξική δράση τους περιλαμβάνεται η καρκινογένεση καθώς ηπατικές, νεφρικές, ανοσοποιητικές και άλλες βλάβες.

Σχετική νομοθεσία υπάρχει σε πολλά κράτη, ενώ ο Codex Alimentarius (κοινός οργανισμός των FAO και WHO) έχει επίσης εκδόσει προδιαγραφές για την πρόληψη των μυκοτοξινών, το Μέγιστο Επιτρεπτό Επίπεδο στα τρόφιμα καθώς και καθοδήγηση για την δειγματοληψία τροφίμων για την ανίχνευση μυκοτοξινών.

Η Ευρωπαϊκή Ένωση έχει θεσπίσει σειρά κανονισμών που καθορίζουν τα μέτρα ελέγχου που πρέπει να λαμβάνονται στα κράτη μέλη για τον έλεγχο της επιμόλυνσης των τροφίμων από μυκοτοξίνες. 

## Παραπομπές


## Πηγές
* Chiara Dall’Asta, Franz Berthiller (eds) (2016) Masked Mycotoxins in Food. Formation, Occurrence and Toxicological Relevance. Issues in Toxicology No. 24, The Royal Society of Chemistry 
* http://www.codexalimentarius.net/download/standards/406/CXC_051e.pdf  Κώδικας πρακτικών για την πρόληψη και μείωση των μυκοτοξινών σε δημητριακά. 

## Εξωτερικοί σύνδεσμοι
* 

Κατηγορία:Τοξικολογία
Κατηγορία:Μύκητες
Λέμφος

Η **λέμφος** (*lymph*) είναι το μεσοκυττάριο υγρό που βρίσκεται στο λεμφικό σύστημα και γύρω από τους ιστούς των σπονδυλωτών. Ο συνολικός όγκος της λέμφου σ' ένα ενήλικα άνθρωπο υπολογίζεται στα 1 - 2 λίτρα.

Η λέμφος τυπικά είναι ένα διαυγές υγρό, το οποίο πήζει, όταν εξέρχεται από τα λεμφαγγεία, επειδή περιέχει πηκτικούς παράγοντες παρόμοιους με του αίματος (εκτός από αιμοπετάλια).
Η σύστασή της, αν και ποικίλλει ανάλογα με το σημείο του σώματος όπου βρίσκεται, είναι: 95% νερό, πρωτεΐνες, γλυκόζη και άλατα με μεγάλους αριθμούς λευκοκυττάρων και κυρίως λεμφοκύτταρα.

Σημειώνεται ότι η λέμφος είναι εκείνη (και όχι το αίμα) που μεταφέρει τα λίπη από τα εντερικά τοιχώματα. Εξ αυτού τα λεμφαγγεία λέγονται και γαλακτώδη, επειδή το περιεχόμενό τους έχει χρώμα άσπρο σαν το γάλα. Η κίνηση της λέμφου δεν επιτυγχάνεται με συσπάσεις αδένων, όπως της καρδιάς για το αίμα, αλλά από την ενέργεια των σκελετικών μυών (όπως συμβαίνει και στις φλέβες).


## Εξωτερικοί σύνδεσμοι

Κατηγορία:Λεμφικό σύστημα
Κατηγορία:Σωματικά υγρά
Οδοντιατρική Σχολή

Η **Οδοντιατρική Σχολή** είναι Ανώτατο Εκπαιδευτικό Ίδρυμα. που ανήκει στις Σχολές Επιστημών Υγείας (Σ.Ε.Υ.), μαζί με τις Ιατρικές, Κτηνιατρικές, Φαρμακευτικές και Νοσηλευτικές Σχολές. Στόχος της είναι η εκπαίδευση Οδοντιάτρων που είτε θα στελεχώσουν το Δημόσια Υγεία, είτε θα δράσουν στον ιδιωτικό τομέα. Στην Ελλάδα τμήματα Οδοντιατρικής λειτουργούν στην Αθήνα (ΕΚΠΑ) και στη Θεσσαλονίκη (ΑΠΘ) και η διάρκεια φοίτησης σε αυτά είναι πενταετής.
## Οδοντιατρική Σχολή Αθηνών (ΟΣΑ)
δεξιά|200 px|μικρογραφία|Οδοντιατρική Σχολή ΑθηνώνΗ Σχολή της Αθήνας, όπως και η αντίστοιχη της Θεσσαλονίκης αποσπάστηκαν από την Ιατρική Αθηνών τον Οκτώβριο του 1966 και σύμφωνα με νομοθετικό διάταγμα της Επιτροπής Εξουσιοδοτήσεως χαρακτηρίστηκαν ως αυτόνομες σχολές.  Περιλαμβάνει πέντε τομείς (Κοινωνικής Οδοντιατρικής, Οδοντικής Παθολογίας & Θεραπευτικής, Προσθετολογίας, Παθολογίας & Χειρουργικής Στόματος, Βασικών Επιστημών & Βιολογίας Στόματος). Πρόσθετα, λειτουργεί ως ανεξάρτητη, η Μονάδα Οστεοενσωματούμενων Εμφυτευμάτων. Η ΟΣΑ διοικείται από τη Γενική Συνέλευση, το Διοικητικό Συμβούλιο, τον Πρόεδρο της Σχολής και τη Γραμματεία. Στη Σχολή λειτουργούν επίσης κλινικές, στις οποίες προσέρχονται ασθενείς για κάθε τύπου οδοντιατρική θεραπεία. Κάθε θεραπεία πραγματοποιείται από τους φοιτητές υπό την εποπτεία και βοήθεια του διδακτικού προσωπικού. Η διαδικασία της θεραπείας ασθενών αποτελεί μέρος της κλινικής, πρακτικής εκπαίδευσης των φοιτητών.

## Εξωτερικοί σύνδεσμοι
Η ιστοσελίδα της Οδοντιατρικής Σχολής Αθηνών 
## Παραπομπές


Κατηγορία:Οδοντιατρική
Οδοντιατρείο

**Οδοντιατρείο** λέγεται ο χώρος προσφοράς υγειονομικών υπηρεσιών που σχετίζονται με τη στοματική κοιλότητα. Βρίσκεται συνήθως σε ιδιωτικά ιατρεία και σε νοσοκομεία. Περιέχει τον απαραίτητο ιατροφαρμακευτικό εξοπλισμό για απλές και πολύπλοκες επεμβάσεις. Στελεχώνεται από τουλάχιστον έναν οδοντίατρο, ενώ πιθανόν να υπάρχει και νοσηλευτικό προσωπικό.

Κατηγορία:Οδοντιατρική
Χλωρεξιδίνη

thumb|right
Η **χλωρεξιδίνη**, γνωστή κυρίως με τα άλατά της γλυκονική και διγλυκονική χλωρεξιδίνη (CHG) ή οξική χλωρεξιδίνη, είναι χημική ουσία που χρησιμοποιείται ως αντισηπτικό. Δρα στη διαπερατότητα της κυτταροπλασματικής μεμβράνης και σε υψηλές συγκεντρώσεις προκαλεί πήξη του πρωτοπλάσματος.

Είναι αποτελεσματική κυρίως απέναντι σε θετικά κατά Gram βακτήρια, ενώ έχει περιορισμένη δράση σε μύκητες και δεν καταστρέφει το μυκοβακτήριο της φυματίωσης.

μικρογραφία|Χλωρεξιδίνη 2%

Κατηγορία:Χλωροαρένια
Κατηγορία:Γουανιδίνες
Κατηγορία:Αντισηπτικά
Κατηγορία:Βασικά Φάρμακα του Παγκόσμιου Οργανισμού Υγείας
Μελέτιος Α΄ Αντιοχείας

Ο **Μελέτιος** είναι άγιος και ομολογητής της Ορθοδόξου Εκκλησίας. Υπήρξε επίσκοπος στην Αντιόχεια. Προερχόταν από την αρειανική ομάδα των Ομοίων, αργότερα προσχώρησε στους πιο μετριοπαθείς Ομοιουσιανούς και τελικά κατέληξε στους Ορθόδοξους που αποδέχονταν το Σύμβολο της Νίκαιας.

## Βιογραφία
Γεννήθηκε περί το 310 στη Μελιτινή της Μικρής Αρμενίας. Ήταν μορφωμένος, πράος και ευσεβής. Το 357 εξελέγη επίσκοπος Σεβαστείας και το 360 Αρχιεπίσκοπος Αντιοχείας. Αυτός χειροτόνησε διάκονο τον Ιωάννη το Χρυσόστομο.

Ήταν ιδιαίτερα αγαπητός από το λαό, αλλά παρέμεινε στο Θρόνο της Αντιόχειας μόνο τριάντα ημέρες, καθώς οι Αρειανιστές έπεισαν τον Αυτοκράτορα Κωνστάντιο να τον εξορίσει στην Αρμενία. Με την εξορία του αυτή δημιουργήθηκε σχίσμα στην τοπική εκκλησία, καθώς υπήρχαν συγχρόνως δύο επίσκοποι: ο Μελέτιος, που αναγνωριζόταν από τους επισκόπους της Ανατολής και ο Παυλίνος, που αναγνωριζόταν από του επισκόπους της Δύσης και της Αιγύπτου. Το σχίσμα αυτό διήρκεσε πάνω από σαράντα χρόνια.

Ο Μέγας Βασίλειος προσπάθησε να επανέλθει ο Μελέτιος στην Αντιόχεια, και για το σκοπό αυτό συνέγραψε επιστολές προς τον άγιο Αθανάσιο, επίσκοπο Αλεξάνδρειας, και τον Δάμασο, Πάπα Ρώμης, καθώς και άλλους επισκόπους, περιγράφοντας τον Μελέτιο ως «*άνθρωπο του Θεού, θαυμασιώτατον Επίσκοπο*».

Τελικά, όταν ο Αυτοκράτορας Θεοδόσιος ο Μέγας συνεκάλεσε στην Κωνσταντινούπολη το 381 την Β΄ Οικουμενική Σύνοδο, ο Μελέτιος εκλήθη να προεδρεύσει. Πέθανε όμως κατά τη διάρκεια των εργασιών της και η κηδεία του έγινε με τη συμμετοχή όλων των πατέρων της Συνόδου και χιλιάδων πιστών. Η μνήμη του τιμάται από την Ορθόδοξη Εκκλησία στις 12 Φεβρουαρίου.

## Υποσημειώσεις

## Πηγές
* Πρωτοπρεσβύτερου π. Γεωργίου Παπαβαρνάβα, Άγιος Μελέτιος Αντιοχείας

## Εξωτερικοί σύνδεσμοι
* 

Μελετιος 01
Μελετιος Αντιοχειας
Μελετιος Αντιοχ
Μελετιος Αντιοχ
Μελετιος Αντιοχ
Κατηγορία:Επίσκοποι του 4ου αιώνα
Λακήθρα Κεφαλονιάς

thumb|225px|Λεπτομέρεια των θαλαμωτών μυκηναϊκών τάφων στη Λακήθρα
Η **Λακήθρα** είναι ένα χωριό της Κεφαλονιάς με 396 κατοίκους κατά την απογραφή του 2001. Ήταν από το 1887 η πρωτεύουσα του Δήμου Άνω Λειβαθούς. Το όνομα του χωριού είναι αρχαιότατο και άγνωστης ετυμολογίας. 

Η θέση της Λακήθρας είναι «αμφιθεατρική» σε σχέση με τα υπόλοιπα χωριά του Δήμου Λειβαθούς: από το σημείο «Καλλιθέα» &mdash; όπου λειτουργούσε μέχρι και τα μέσα της δεκαετίας του 1990 δημοφιλέστατο αναψυκτήριο &mdash; ο επισκέπτης έχει θέα το αεροδρόμιο του νησιού, το νησάκι του Δία με το εκκλησάκι της Παναγίας της Διώτισσας, και το νησί της Ζακύνθου απέναντι.

Από τα αξιοθέατα του χωριού είναι και ο «Βράχος του Βύρωνα», όπου ο φιλέλληνας ποιητής Λόρδος Βύρων εμπνεύστηκε για τα ποιήματά του κατά την παραμονή του στο νησί το 1823.

Ενδιαφέρον παρουσιάζουν επίσης οι μυκηναϊκοί τάφοι της Λακήθρας. Συγκεκριμένα, πολύ κοντά στον Βράχο του Βύρωνα έχουν ανασκαφεί 4 θαλαμωτοί τάφοι με πλούσια κτερίσματα, όπως χρυσά κοσμήματα, εξαρτήματα από περιδέραια και πάρα πολλά αγγεία, κυρίως κρατήρες.

## Πηγές
* *Λειβαθώ*, Έκδοση Συλλόγου Λειβαθώ Κεφαλονιάς, Αθήνα 1993.

Κατηγορία:Χωριά της περιφερειακής ενότητας Κεφαλληνίας
Κατηγορία:Δήμος Κεφαλονιάς
Σίκαλη

Η **σίκαλη** είναι αγγειόσπερμο, μονοκοτυλήδονο φυτό που ανήκει στην οικογένεια των Ποοειδών (*Poaceae*) ή Αγρωστωδών (*Gramineae*). Είναι μονοετές ποώδες φυτό με φυσική προέλευση από τη νοτιανατολική Ευρώπη και την Ασία, και το πιο σημαντικό είδος του η ***Σίκαλις η σιτηρά***, *Secale cereale* καλλιεργείται σήμερα ως σιτηρό για τον καρπό του. Οι πρώτες καλλιέργειες σίκαλης άρχισαν στην Ασία και στις νοτιοδυτικές περιοχές περίπου το 6.500 π.Χ. Στη συνέχεια έφτασε στα Βαλκάνια και στην υπόλοιπη Ευρώπη.

## Χαρακτηριστικά
Η σίκαλη ομοιάζει με το σιτάρι και άλλα σιτηρά, έχει πολύ δυνατό ριζικό σύστημα αντέχει δε περισσότερο από αυτά σε φτωχά εδάφη και στην ξηρασία.
Τα φύλλα της είναι στενόμακρα, τραχιά, χνουδωτά και έχουν ερυθρωπό χρώμα. Το κάθε στάχυ έχει σχήμα στρογγυλό και κυλινδρικό και φέρει πολύ μικρά στάχυα που έχουν τρία άνθη από τα οποία τα δύο είναι γόνιμα.

Ο καρπός της σίκαλης είναι πιο μακρύς και πιο μυτερός από αυτόν του σιταριού έχει δε χρώμα λαδί, σκούρο πράσινο, κίτρινο ή κυανοπράσινο. Η σίκαλη ευδοκιμεί περισσότερο σε ψυχρά κλίματα και είναι ανθεκτική σε δύσκολες συνθήκες, ενώ ταλαιπωρείται πολύ σε υψηλές θερμοκρασίες. Ποικιλίες που φυτεύονται τους φθινοπωρινούς μήνες μπορούν να αντέξουν και σε θερμοκρασίες 30 βαθμών υπό το μηδέν. Έτσι σίκαλη φυτεύεται σε βόρειες ψυχρές περιοχές, όπου άλλα σιτηρά δεν θα μπορούσαν να ευδοκιμήσουν.

thumb|left|180px|Κόκκος σίκαλης

Ο κόκκος της σίκαλης είναι θρεπτικός περιέχοντας έλαια, άμυλο, αρκετές πρωτεΐνες, βιταμίνες της ομάδας Β και κάλιο. Τα άλευρά της έχουν μικρότερη θρεπτική αξία από του σταριού και δίνουν σκουρόχρωμο ψωμί που όμως διατηρείται μαλακό για περισσότερο διάστημα.
Στη βόρεια Ευρώπη η χρήση ψωμιού από σίκαλη είναι μεγάλη γιατί προτιμάται από μεγάλο μέρος του πληθυσμού.
Συνήθως στο ψωμί αυτό προστίθεται και σιτάρι έτσι ώστε να βοηθήσει στο φούσκωμα καθώς τα άλευρα από σίκαλη δεν βοηθούν σε αυτό.
Η σίκαλη εκτός από την παραγωγή αλεύρων και ψωμιού χρησιμοποιείται στην παρασκευή οινοπνευματωδών ποτών καθώς και αναμεμιγμένη με άλλες τροφές στην παρασκευή ζωοτροφών.

Το σκληρό άχυρο του βλαστού της χρησιμοποιείται στην κατασκευή σκεπών σε πρόχειρα καταλύματα και καλύβες, στην κατασκευή ψάθινων καπέλων, χαρτιού και διαφόρων στρωμάτων.

## Παγκόσμια παραγωγή
Ρωσία και Πολωνία είναι οι δύο μεγαλύτεροι παραγωγοί σίκαλης στον κόσμο. Άλλες σημαντικές χώρες είναι οι:
Γερμανία , ΗΠΑ, Ουκρανία, Λευκορωσία και Αργεντινή.








## Παραπομπές


## Εξωτερικοί σύνδεσμοι
*
*
*
* " Multilingual taxonomic information". Πανεπιστήμιο της Μελβούρνης

Κατηγορία:Αμυλούχοι καρποί
Κατηγορία:Δημητριακά
Κατηγορία:Ποοειδή
Κατηγορία:Τρόφιμα πρώτης ανάγκης
Κατηγορία:Χλωρίδα της Ασίας
Ρεάλ Μούρθια

Η **Ρεάλ Μούρθια** (ισπανικά: *Real Murcia*) είναι ποδοσφαιρικός σύλλογος που εδρεύει στην πόλη Μούρθια της Ισπανίας. Σήμερα (2012) αγωνίζεται στη Σεγούντα Ντιβιζιόν. Το γήπεδό της είναι το Εστάδιο Νουέβα Κοντομίνα χωρητικότητας 33.054 θεατών.

## Ιστορία
Ο σύλλογος ιδρύθηκε το 1908 αλλά υπάρχει μία αμφισβήτηση καθώς το 1903 ιδρύθηκε η FootBall Club de Murcia και το 1906 η  Murcia Football Club. Τη σημερινή ονομασία την πήρε την σεζόν 1923-1924. Έχει αγωνιστεί στην Πριμέρα Ντιβισιόν 17 σεζόν και στη Σεγούντα Ντιβισιόν 46 σεζόν.

## Εξωτερικοί σύνδεσμοι
*  

Κατηγορία:Ποδοσφαιρικές ομάδες Ισπανίας
Κατηγορία:Ιδρύσεις αθλητικών συλλόγων το 1908
Κατηγορία:Ιδρύσεις ποδοσφαιρικών ομάδων το 1908
Τσάμπιονς Λιγκ Ανδρών (Ευρωπαϊκή Ομοσπονδία Υγρού Στίβου)

Η διοργάνωση του **Κυπέλλου Πρωταθλητριών Ευρώπης στην Υδατοσφαίριση** αποτελεί ετήσιο θεσμό σε άνδρες και γυναίκες σε επίπεδο Ευρώπης. Είναι η κορυφαία ευρωπαϊκή διασυλλογική διοργάνωση στο πόλο και στους άνδρες διεξάγεται από το 1963. Πρώτη πρωταθλήτρια Ευρώπης αναδείχθηκε η Παρτιζάν Βελιγραδίου, ενώ πολυνίκης της διοργάνωσης είναι η ιταλική Προ Ρέκο με 11 τρόπαια.
    
Η διοργάνωση ονομαζόταν κατά την περίοδο 1963 – 1996 "Champions Cup" και εν συνεχεία τις αντίστοιχες περιόδους 1996 – 2003 "Champions League", 2003 – 2011 "LEN Euroleague" και από το 2011 έως σήμερα "LEN Champions League". Πρωταθλήτρια Ευρώπης στους άνδρες για το 2025 είναι η Φερεντσβάρος που νίκησε στον τελικό του φάιναλ 8 της διοργάνωσης στη Μάλτα με 13-11 την Νόβι Μπέογκραντ.

## Οι νικητές στο Κύπελλο Πρωταθλητριών (Champions League)

## Τίτλοι ανά ομάδα

## Τίτλοι ανά χώρα

## Παραπομπές


## Εξωτερικοί σύνδεσμοι - Πηγές
* Ευρωπαϊκή Κολυμβητική Ομοσπονδία (LEN)  www.len.eu
* Αποτελέσματα συλλογκών ευρωπαϊκών διοργανώσεων  www.sport-record.info

Champions League
Champions League European Aquatics
Champions League European Aquatics
Αλμάζμπεκ Αταμπάγιεφ

Ο **Αλμάζμπεκ Αταμπάγιεφ ** (*Almazbek Sharshenovich Atambayev, Атамбаев Алмазбек Шаршенович*, γενν. στις 17 Σεπτεμβρίου 1956) ήταν ο Πρόεδρος της Κιργιζίας από το 2011 έως το 2017. Υπηρέτησε επίσης ως 12ος Πρωθυπουργός, ο πρώτος πρωθυπουργός προερχόμενος από την αντιπολίτευση για χώρα της Κεντρικής Ασίας. Μέλος και από το 1999 ηγέτης του Σοσιαλδημοκρατικού Κόμματος της Κιργιζίας, ο Αταμπάγιεφ έγινε για πρώτη φορά πρωθυπουργός στις 29 Μαρτίου του 2007 και υπηρέτησε ως τις 28 Νοεμβρίου 2007. Το 2010, έπειτα από τις ταραχές που οδήγησαν στην πτώση του καθεστώτος Μπακίγιεφ, επανήλθε στην πρωθυπουργία και υπηρέτησε στο αξίωμα ως τις 23 Σεπτεμβρίου 2011.

## Πολιτική καριέρα

Το 2000 ήταν υποψήφιος στις προεδρικές εκλογές και έλαβε μόλις το 6% των ψήφων . Υπηρέτησε ως Υπουργός βιομηχανίας, εμπορίου και τουρισμού (2005-06). Μετά την παραίτηση του Αζίμ Ιζαμπέκοφ το 2007, ο Αταμπάγιεφ διορίστηκε προσωρινά στην πρωθυπουργία από τον Κουρμανμπέκ Μπακίγιεφ. Το Κοινοβούλιο με ψήφους 48-3 ενέκρινε το διορισμό του στις 30 Μαρτίου 2007
 Ο Αταμπάγιεφ υπέβαλε την παραίτηση της κυβέρνησής του στις 24 Οκτωβρίου του ιδίου έτους. Στις 28 Νοεμβρίου του 2007 απαλλάχθηκε από τα καθήκοντά του και τον διαδέχθηκε προσωρινά στην πρωθυπουργία ο Ισκεντέρμπεκ Αϊνταραλίγιεφ. Στις προεδρικές εκλογές τον Ιούλιο του 2009 κατήλθε υποψήφιος και ήρθε δεύτερος με ποσοστό γύρω στο 8%.

Έπειτα από τον εξαναγκασμό του προέδρου Μπακίγιεφ σε παραίτηση και τις συνακόλουθες βουλευτικές εκλογές, ο Αταμπάγιεφ διορίστηκε ξανά στην πρωθυπουργία και τέθηκε επικεφαλής μιας κυβέρνησης συνασπισμού με τα κόμματα SDPK, Respublika, και Ata-Zhurt (τα οποία κέρδισαν πλειοψηφία στη Βουλή).

Ο Αταμπάγιεφ κατήλθε ως υποψήφιος στις προεδρικές εκλογές του 2011 για να διαδεχθεί την Ρόζα Οτουνμπάγεβα. Την ημέρα των εκλογών, στις 30 Οκτωβρίου 2011, κέρδισε με σαρωτική πλειοψηφία (με 63% των ψήφων) τον Ανταχάν Μαντουμάροφ από το κόμμα Ata-Zhurt. Ανέλαβε καθήκοντα την 1η Δεκεμβρίου 2011, και τον διαδέχθηκε ο Σοορονμπάι Τζεενμπέκοφ στις 24 Νοεμβρίου 2017.

### Σύλληψη και καταδίκη
Στις 7 Αυγούστου 2019 οι ειδικές δυνάμεις της Κιργιζίας επιτέθηκαν στην κατοικία του Αταμπάγιεφ στην Μπισκέκ, με το πρόσχημα των καταγγελιών για διαφθορά. Ως αποτέλεσμα της επίθεσης, τραυματίστηκαν 36 άτομα και σκοτώθηκε ένας στρατιώτης. Σε σύσκεψη του Συμβουλίου Ασφαλείας, ο Τζεενμπέκοφ κατηγόρησε τον Αταμπάγεφ για "παραβίαση του συντάγματος". Την επομένη έγινε και δεύτερη επιδρομή, στη διάρκεια της οποίας ο Αταμπάγεφ παραδόθηκε στις δυνάμεις ασφαλείας.

Στις 23 Ιουνίου 2020 καταδικάστηκε σε φυλάκιση 11 ετών για διαφθορά.

## Παραπομπές


## Εξωτερικοί σύνδεσμοι
* 

Αταμπαγιεφ
Κατηγορία:Πρωθυπουργοί της Κιργιζίας
Τζιοβάννι Λαγιόλο

Ο **Καρδινάλιος Τζιοβάννι Λαγιόλο** (*Giovanni Lajolo*, 3 Ιανουαρίου 1935) ήταν ο Κυβερνήτης της Πόλης του Βατικανού και Πρόεδρος της Παπικής Επιτροπής για την Πόλη του Βατικανού από το 2006 ως το 2011. 

## Βιογραφία
Γεννήθηκε στις 3 Ιανουαρίου 1935. Το 2003-2006 ήταν Υπουργός Εξωτερικών. Προηγουμένως είχε υπηρετήσει, από το 1995, ως νούντσιος στη Γερμανία. Μιλάει ιταλικά, αγγλικά, γαλλικά και γερμανικά.Έκανε σπουδές στη Φιλοσοφία και στη Θεολογία το 1955 και το 1959. Σπούδασε επίσης στο Πανεπιστήμιο του Μονάχου και εισήλθε στην Εκκλησιαστική Παπική Ακαδημία.

Στις 22 Ιουνίου 2006, ο Πάπας Βενέδικτος ΙΣΤ΄ ανακοίνωσε το διορισμό του Λαγιόλο στη θέση του επικεφαλής της Παπικής Επιτροπής για την Πόλη του Βατικανού, αξίωμα που ανέλαβε στις 15 Σεπτεμβρίου 2006. Στις 24 Νοεμβρίου του 2007 εισήλθε στο Κονκλάβιο των Καρδιναλίων.

Την 1η Οκτωβρίου 2011 τον διαδέχθηκε στο αξίωμά του ο Τζουζέπε Μπερτέλο.

## Παραπομπές


## Εξωτερικοί σύνδεσμοι
* 
* Προφίλ στο Catholic-Hierarchy.org 
* New York, 27 September 2006, Statement by Archbishop Giovanni Lajolo

Κατηγορία:Βατικανό
Κατηγορία:Ιταλοί καρδινάλιοι
Μαρούφ αλ Μπακίτ

Ο **Μαρούφ αλ Μπακίτ** (Marouf al-Bakhit ,18 Μαρτίου 1947- 7 Οκτωβρίου 2023) ήταν πρωθυπουργός της Ιορδανίας από το 2005 ως το 2007 και ξανά από την 1η Φεβρουαρίου 2011 έως τις 24 Οκτωβρίου 2011.

## Στρατιωτική και πολιτική καριέρα
Γεννήθηκε το 1947. Έλαβε στρατιωτική εκπαίδευση στη χώρα του και αποστρατεύτηκε με το βαθμό του Ταξιάρχου το 1999. Υπηρέτησε ως πρεσβευτής στο Ισραήλ  και ως αρχηγός της Εθνικής Υπηρεσίας Ασφαλείας. Ανέλαβε πρωθυπουργός στις 27 Νοεμβρίου του 2005.

Παραιτήθηκε δύο χρόνια μετά, τον Νοέμβριο του 2007 και τον διαδέχθηκε στην πρωθυπουργία ο Ναντέρ Νταχάμπι.

Στις αρχές του 2011 ξέσπασαν διαδηλώσεις και ταραχές εναντίον της οικονομικής πολιτικής του Σαμίρ Ριφάι, με αποτέλεσμα ο βασιλιάς Αμπντάλα να διορίσει ξανά πρωθυπουργό τον Μπακίτ.

Απεβίωσε στις 7 Οκτωβρίου 2023 σε ηλικία 76 ετών 

## Παραπομπές


Κατηγορία:Πρωθυπουργοί της Ιορδανίας
Νουρί αλ Μαλίκι

Ο **Νουρί αλ Μαλίκι** (1950-) (αραβικά: نوري كامل محمّد حسن المالكي) είναι Ιρακινός πολιτικός. Σιίτης Μουσουλμάνος στο θρήσκευμα, έγινε πρωθυπουργός του Ιράκ το Μάιο του 2006 μέχρι τον Σεπτέμβριο του 2014.

## Προφίλ
Γεννήθηκε στις 20 Ιουνίου του 1950 στην Al Hindiyah, στο νότιο Ιράκ, και το 1980 καταδικάστηκε σε θάνατο από το καθεστώς του Σαντάμ Χουσεΐν. Έπειτα έζησε εξόριστος στο Ιράν και τη Συρία και πολέμησε τον Σαντάμ από άλλες χώρες. Μετά την πτώση του τελευταίου επέστρεψε στη χώρα του και εξελέγη στην προσωρινή Εθνοσυνέλευση, τον Ιανουάριο του 2005.

## Πρωθυπουργός
Στις 22 Απριλίου του 2006, ο αλ Μαλίκι έλαβε εντολή σχηματισμού κυβέρνησης από τον Τζαλάλ Ταλαμπανί. Προέρχεται από το κόμμα Ντάα και διορίστηκε διάδοχος του Ιμπραχίμ αλ-Τζααφάρι. Το υπουργικό του συμβούλιο εγκρίθηκε και ανέλαβε καθήκοντα στις 20 Μαΐου του 2006.
 
Στις εκλογές του 2010, οι οποίες διεξήχθησαν το Μάρτιο, ο Συνασπισμός του Κράτους Δικαίου, του αλ Μαλίκι, κατέλαβε τη 2η θέση, με 89 έδρες. Οι εκλογές ήταν αμφιλεγόμενες.

Στις 24 Ιανουαρίου 2026, έπειτα από τις βουλευτικές εκλογές του 2025, διορίστηκε από το Μπλοκ της πλειοψηφίας ως μοναδικός υποψήφιος για την πρωθυπουργία από το Συντονιστικό Πλαίσιο των Σιιτών του Ιράκ. 

## Εξωτερικοί σύνδεσμοι
* Προφίλ του πολιτικού στο BBC.

## Παραπομπές


Κατηγορία:Πρωθυπουργοί του Ιράκ
Σεΐχης Χαμάντ ιμπν Τζαμπρ αλ Θανί

Ο **Χαμάντ ιμπν Τζαμπρ αλ Θανί** (Ντόχα, 30 Αυγούστου 1959 - ) είναι μέλος της βασιλικής δυναστείας του Κατάρ και πρωθυπουργός από το 2007 ως τις 25 Ιουνίου 2013.

Συμπεριλήφθη στη λίστα που εξέδωσε το περιοδικό *[[Τάιμ (περιοδικό)|Time]]* για τα *«Πρόσωπα με τη Μεγαλύτερη Επιρροή Παγκοσμίως»* για το έτος 2012.

## Προφίλ
Γεννήθηκε το 1958. Είναι επίσης Υπουργός Εξωτερικών της χώρας από το 1992. Είναι ξάδερφος του σημερινού Εμίρη Χαμάντ ιμπν Χαλίφα αλ Θανί και διορίστηκε πρωθυπουργός στις 3 Απριλίου του 2007, μετά την παραίτηση του Αμπντουλάχ μπιν Χαλίφα αλ Θανί (Abdullah bin Khalifa al-Thani). Παράλληλα συνέχισε να είναι υπουργός εξωτερικών.
Το 2013 αντικαταστάθηκε στην πρωθυπουργία από τον Αμπντάλα μπιν Νασέρ αλ Χαλίφα Αλ Θανί.

## Παραπομπές


Κατηγορία:Πρωθυπουργοί του Κατάρ
Μαρτίνιο Ντάφα Καμπί

Ο **Μαρτίνιο Ντάφα Καμπί** (*Martinho Ndafa Kabi*, 17 Σεπτεμβρίου 1957-) είναι πολιτικός από τη Γουινέα Μπισσάου, που υπηρέτησε ως 16ος πρωθυπουργός της χώρας. 

## Καριέρα
Γεννήθηκε στις 17 Σεπτεμβρίου του 1957. Μέλος του Αφρικανικού Κόμματος για την Ανεξαρτησία της Γουινέας και του Πρασίνου Ακρωτηρίου (PAIGC), ανέλαβε το 2002 τρίτος αντιπρόεδρος του κόμματος. Στην κυβέρνηση του Κάρλος Γκόμες , το 2004-05 ήταν υπουργός Ενέργειας και Φυσικών Πόρων . Αργότερα έγινε υπουργός Άμυνας.

## Πρωθυπουργία
Μετά την πρόταση μομφής σε βάρος της κυβέρνησης του Αριστίντες Γκόμες, τον Μάρτιο του 2007, που οδήγησε στην παραίτηση του τελευταίου, ο Καμπί έγινε πρωθυπουργός. Τον πρότειναν το PAIGC, το Σοσιαλιστικό Κόμμα Ανανέωσης και το Ηνωμένο Σοσιαλδημοκρατικό Κόμμα. Διορίστηκε πρωθυπουργός από το Νίνο Βιέιρα (ο οποίος αρχικά τον είχε απορρίψει) στις 9 Απριλίου του 2007. Ανέλαβε επίσημα πρωθυπουργός στις 13 Απριλίου του 2007 , επικεφαλής τρικομματικής κυβέρνησης συνασπισμού, η οποία ορκίστηκε στις 17 Απριλίου του 2007. Διατηρήθηκε στην πρωθυπουργία ως τις  5 Αυγούστου του 2008, οπότε  η κυβέρνησή του αποπέμφθηκε από τον πρόεδρο. Νέος πρωθυπουργός διορίστηκε ο Κάρλος Κορέια. Ο Καμπί τη στιγμή εκείνη βρισκόταν στο εξωτερικό για λόγους υγείας.

## Παραπομπές


Καμπι
Χαμάντ μπιν Χαλίφα αλ Θανί

Ο **Χαμάντ μπιν Χαλίφα** (αραβικά:حمد بن خليفة آل ثاني; γενν. 1η Ιανουαρίου 1952) είναι μέλος της βασιλικής οικογένειας του Κατάρ, Αλ-Θανί. Ήταν ο ηγέτης του Κατάρ από το 1995 ως το 2013. Το 1977 ανακηρύχθηκε διάδοχος του θρόνου και ήρθε στην εξουσία το 1995 με την ανατροπή του πατέρα του, Εμίρη Χαλίφα. Έχει τιμηθεί με διάφορα παράσημα και μετάλλια.

## Βιογραφία
Γεννήθηκε στην Ντόχα την 1η Ιανουαρίου 1952 και ανήκει στην οικογένεια Αλ-Θανί (Al-Thani). 

Αποφοίτησε από τη Βασιλική Στρατιωτική Ακαδημία το 1971 στο Σάντχερστ (Sandhurst) του Ηνωμένου Βασιλείου και αργότερα έγινε διοικητής των ενόπλων δυνάμεων του Κατάρ. Κατέλαβε την εξουσία στις 26 Ιουνίου του 1995 με την ανατροπή του πατέρα του, Εμίρη Χαλίφα μπιν Χαμάντ (Khalifa bin Hamad Al Thani), ενώ ο τελευταίος βρισκόταν στη Γενεύη. Παντρεύτηκε τη Σεΐχα Μοζάχ Μπιντ Νασέρ Αλ-Μισνέντ (Sheikha Mozah Bint Nasser Al-Missned). 

Παραιτήθηκε τον Ιούνιο του 2013 υπέρ του γιου του, Ταμίμ μπιν Χαμάντ (Sheikh Tamim Bin Hamad Al-Thani), ο οποίος τον διαδέχθηκε στις 25 Ιουνίου 2013.

## Προσωπική ζωή
### Γάμοι και παιδιά
Ο Σεΐχης Χαμάντ έχει τρεις συζύγους και 24 παιδιά, εκ των οποίων 11 γιους και 13 κόρες.

* Παντρεύτηκε την πρώτη του σύζυγο Σεΐχα Μαριάμ Μπιντ Μουχάμαντ Αλ-Θανί. Μαζί απέκτησαν δύο γιους και έξι κόρες.
** Σεΐχης Μισάαλ Μπιν Χαμάντ Μπιν Χαλίφα Αλ-Θανί (γενν. 1972)
** Σεΐχης Φαχντ Μπιν Χαμάντ Μπιν Χαλίφα Αλ-Θανί
** Σεΐχα Αΐσα Μπιν Χαμάντ Μπιν Χαλίφα Αλ-Θανί
** Σεΐχα Φατίμα Μπιν Χαμάντ Μπιν Χαλίφα Αλ-Θανί
** Σεΐχα Ρουάντα Μπιν Χαμάντ Μπιν Χαλίφα Αλ-Θανί
** Σεΐχα Χέσα Μπιν Χαμάντ Μπιν Χαλίφα Αλ-Θανί
** Σεΐχα Μασαέλ Μπιν Χαμάντ Μπιν Χαλίφα Αλ-Θανί
** Σεΐχα Σάρα Μπιν Χαμάντ Μπιν Χαλίφα Αλ-Θανί
* Η δεύτερη σύζυγος του είναι η Μοζάχ Μπιντ Νασέρ Αλ-Μισνέντ (γενν. 1959). Μαζί έχουν πέντε γιους και δύο κόρες.
** Σεΐχης Τζασίμ Μπιν Χαμάντ Μπιν Χαλίφα Αλ-Θανί (γενν. 1978)
** Σεΐχης Ταμίμ Μπιν Χαμάντ Μπιν Χαλίφα Αλ-Θανί (γενν. 1980), νυν Εμίρης του Κατάρ.
** Σεΐχα Αλ-Μαγιάσα Μπιν Χαμάντ Μπιν Χαλίφα Αλ-Θανί (γενν. 1983)
** Σεΐχα Χιντ Μπιν Χαμάντ Μπιν Χαλίφα Αλ-Θανί (γενν. 1984)
** Σεΐχης Τζόααν Μπιν Χαμάντ Μπιν Χαλίφα Αλ-Θανί (γενν. 1986)
** Σεΐχης Μοχάμεντ Μπιν Χαμάντ Μπιν Χαλίφα Αλ-Θανί (γενν. 1988)
** Σεΐχης Χαλίφα Μπιν Χαμάντ Μπιν Χαλίφα Αλ-Θανί (γενν. 1991)
* Η τρίτη του σύζυγος είναι η Νούρα Μπιντ Χαλίντ Αλ-Θανί. Μαζί έχουν τέσσερις γιους και πέντε κόρες.
** Σεΐχης Χαλίντ Μπιν Χαμάντ Μπιν Χαλίφα Αλ-Θανί 
** Σεΐχης Αμπντουλάχ Μπιν Χαμάντ Μπιν Χαλίφα Αλ-Θανί 
** Σεΐχης Θανί Μπιν Χαμάντ Μπιν Χαλίφα Αλ-Θανί 
** Σεΐχης Αλ Κουάκα Μπιν Χαμάντ Μπιν Χαλίφα Αλ-Θανί 
** Σεΐχα Λούλγαχ Μπιν Χαμάντ Μπιν Χαλίφα Αλ-Θανί 
** Σεΐχα Μάχα Μπιν Χαμάντ Μπιν Χαλίφα Αλ-Θανί 
** Σεΐχα Ντάνα Μπιν Χαμάντ Μπιν Χαλίφα Αλ-Θανί 
** Σεΐχα Αλανούντ Μπιν Χαμάντ Μπιν Χαλίφα Αλ-Θανί 
** Σεΐχα Μαριάμ Μπιν Χαμάντ Μπιν Χαλίφα Αλ-Θανί 

## Εξωτερικοί σύνδεσμοι

* Επίσημος ιστότοπος
* Η Δυναστεία αλ-Θανί
* άρθρο της Denver Post

## Παραπομπές


 

Χαμαντ
Κατηγορία:Μουσουλμάνοι μονάρχες
Κατηγορία:Μεγαλόσταυρος του Τάγματος του Σωτήρος
Νικολάε Βακαρόιου

Ο **Νικολάε Βακαρόιου** (*Nicolae Văcăroiu*) είναι Ρουμανός πολιτικός. Διετέλεσε Πρωθυπουργός από το 1992 μέχρι το 1996 και προσωρινός Πρόεδρος το 2007.

## Καριέρα
Γεννήθηκε στην Κετατέα Άλμπα της σημερινής Ουκρανίας, στις 5 Δεκεμβρίου του 1943 Έγινε Πρωθυπουργός στις 4 Νοεμβρίου 1992 και μέχρι τις 12 Δεκεμβρίου 1996, οπότε τον αντικατέστησε ο Βίκτωρ Τσιορμπέα. Το 2000 εξελέγη γερουσιαστής και επανεξελέγη το 2004. Στις 19 Απριλίου 2007 και μέχρι τις 23 Μαΐου του ιδίου έτους, ανέλαβε προσωρινά Πρόεδρος της Δημοκρατίαςμετά την έγκριση της κοινοβουλευτικής καθαίρεσης του έως τότε Προέδρου, Τραϊάν Μπασέσκου, από το Συνταγματικό Δικαστήριο.

## Παραπομπές


Κατηγορία:Πρωθυπουργοί της Ρουμανίας
Κατηγορία:Πρόεδροι της Ρουμανίας
Κατηγορία:Υπουργοί της Ρουμανίας
Βασίλης Κακαρίκος

Ο **Βασίλης Κακαρίκoς** (23 Νοεμβρίου 1987) είναι Έλληνας αθλητής του κικ μπόξινγκ,  τέσσερις φορές παγκόσμιος πρωταθλητήςστις μικρές ηλικίες. 

## Πρώτα χρόνια
Γεννήθηκε στις 23 Νοεμβρίου του 1987 και κατάγεται από τη Συκιά Χαλκιδικής. Έχει ύψος 1,68 και βάρος 64,5 κιλά.  Είναι μέλος της εθνικής ομάδας με προπονητή το Γιώργο Αρμάγο  και παγκόσμιος πρωταθλητής στα low kicks (2004). 

Ξεκίνησε την καριέρα του ως πυγμάχος.Τον Απρίλιο του 2005 αναδείχθηκε πρωταθλητής Ελλάδας στα 60 κιλά στους εφήβους.Στην εν λόγω διοργάνωση, κέρδισε στον τελικό το Σταύρο Εξακουστίδη με 37-21 και η ομάδα του, ο Αίολος Θεσσαλονίκης, ήταν 2ος.

## Διεθνείς διακρίσεις στο κικ μπόξινγκ
Αναδείχθηκε 2ος στο Ευρωπαϊκό πρωτάθλημα του 2005 στο Λουτράκι και 1ος στο παγκόσμιο πρωτάθλημα Νέων του 2004. Έλαβε μέρος επίσης στους αγώνες "No Limits" του 2006 και του 2007, αντιμετωπίζοντας και νικώντας Τούρκους αθλητές.

Το Φεβρουάριο του 2006 έλαβε μέρος στο πρώτο διεθνές τουρνουά Μαχητικών Αθλημάτων, με συμμετοχή Ελλήνων και ξένων Παγκόσμιων Πρωταθλητών και Ολυμπιονικών .

## Μετέπειτα πορεία
Το 2007 η παρουσία του αθλητή στις πολεμικές τέχνες έγινε δυναμικότερη. Ο Βασίλης Κακαρίκος αγωνίστηκε και αποθεώθηκε από το κοινό στην Αθήνα, στους αγώνες μεταξύ των 5 πρωταθλητών Ελλάδας με τους αντίστοιχους από την Τουρκία. Οι αγώνες έγιναν στις 28 Απριλίου 2007 και ονομάστηκαν "No Limits". Ο Κακαρίκος αγωνίστηκε στα 67 κιλά και κατέβαλετο Μαξούν Ετζέ. 

Σε άλλους διεθνείς αγώνες, ο  αθλητής της Αρμάγος TEAM, απ’ τη Θεσσαλονίκη, έκανε το 3-2 για την Ελλάδα, αφού επικράτησε στα σημεία, του Λι Κοβίλ (3x3’, 64 κιλά, Κ-1), τον Ιούνιο του 2007.

Το 2007 έγινε μέλος της νεοσύστατης ομάδας "Urban Fighters" (Μαχητές της Πόλης), η οποία απαρτίζεται από τους καλύτερους Έλληνες αθλητές και αθλήτριες στο κικ μπόξινγκ. Στις 9 Δεκεμβρίου του 2007 έγινε και η πρώτη μεγάλη διοργάνωση με την ίδια ονομασία, στο ΟΑΚΑ. Στη διοργάνωση αυτή, ο Κακαρίκος κέρδισε με ομόφωνη απόφαση το Βούλγαρο αντίπαλό του, Ντόντσεφ.

### Παγκόσμιος τίτλος 2010
Στις 27 Νοεμβρίου 2010 κατέκτησε την ζώνη της WAKO  (διηπειρωτικό πρωτάθλημα) στην κατηγορία των 70 κιλών,στο low kick, νικώντας τον Σέρβο Αλεξάντρ Τόπιτς στο Πανευρωπαϊκό πρωτάθλημα που έγινε στο Λουτράκι.

## Παραπομπές


Κατηγορία:Έλληνες αθλητές του κικ μπόξινγκ
Χαν Ντουκ-Σου

Ο **Χαν Ντουκ-σου** (*한덕수*, 18 Ιουνίου 1949-) είναι Νοτιοκορεάτης πολιτικός, ο οποίος υπηρέτησε ως πρωθυπουργός από τις 20 Μαΐου 2022 έως τον Μάιο του 2025. Ήταν ξανά πρωθυπουργός, υπηρεσιακός το 2006 και από το 2007 ως το 2008. Υπηρέτησε ως πρεσβευτής στις ΗΠΑ από το 2009 έως το 2012. Ήταν πρόεδρος του Κορεατικού Οργανισμού Διεθνούς Εμπορίου από το 2012 to 2015.

## Σταδιοδρομία
Γεννήθηκε το 1949. Ο Χαν Ντουκ-σου υπηρέτησε ως υπουργός Οικονομικών  και κατόπιν διετέλεσε προσωρινός πρωθυπουργός από τις 14 Μαρτίου 2006 μέχρι τις 9 Απριλίου 2006. Έγινε ξανά πρωθυπουργός στις 9 Μαρτίου 2007 και ο διορισμός του εγκρίθηκε από το Κοινοβούλιο στις 2 Απριλίου του ιδίου έτους.  Μετά την παραίτησή του από υπουργός Οικονομικών, ανέλαβε προεδρικός σύμβουλος.

Έπειτα από τη νίκη του Λι Μιουνγκ-μπακ στις προεδρικές εκλογές του Δεκεμβρίου του 2007, ο Λι διόρισε Πρωθυπουργό το Χαν Σέουνγκ-σου στα τέλη Ιανουαρίου του 2008. Ο διορισμός του Χαν Σέουνγκ-σου  εγκρίθηκε από την Εθνοσυνέλευση στις  29 Φεβρουαρίου του 2008, με 270 ψήφους υπέρ και 94  κατά. Έτσι, ο Χαν διαδέχθηκε στην πρωθυπουργία τον Χαν Ντουκ-Σου.

Τον Μάιο του 2022 έγινε το 5ο πρόσωπο που υπηρέτησε δύο φορές στο αξίωμα του πρωθυπουργού και ο γηραιότερος σε ηλικία πρωθυπουργός, καθώς ήταν 72 ετών. 

## Παραπομπές


Κατηγορία:Πρωθυπουργοί της Νότιας Κορέας
Κατηγορία:Κορεατική βασιλεία
Αλί Μοχάμεντ Μουτζαγουάρ

Ο **Αλί Μοχάμεντ Μουτζαγουάρ** (*Ali Mohammed Mujur*) είναι πολιτικός από την Υεμένη και πρωθυπουργός της χώρας από το 2007 ως τις 10 Δεκεμβρίου 2011. 

## Προφίλ
Γεννήθηκε το 1953. Κόμμα του είναι το Εθνικό Λαϊκό Κογκρέσο. Έγινε Πρωθυπουργός στις 31 Μαρτίου του 2007 όταν διορίστηκε στο αξίωμα από τον πρόεδρο Σαλέχ. Νωρίτερα, ήταν Υπουργός ηλεκτρισμού.

Έπειτα από τις αντικυβερνητικές διαδηλώσεις, ο πρόεδρος Σαλέχ απέλυσε τον Μουτζαγουάρ και τα υπόλοιπα μέλη του υπουργικού συμβουλίου στις 20 Μαρτίου 2011, ωστόσο τους ζήτησε να παραμείνουν μέχρις ότου σχηματιστεί μια νέα κυβέρνηση.

## Παραπομπές


Μουτζ
Φαχρουντίν Αχμέτ

Ο **Φαχρουντίν Αχμέτ** (στα μπανγκλαντεσιανά ড. ফখরুদ্দীন আহমেদ, *Fokhruddin Ahmed*) είναι οικονομολόγος και πρώην Διοικητής της Τράπεζας του Μπανγκλαντές. Διορίστηκε προσωρινά ανώτερος σύμβουλος (Πρωθυπουργός) της κυβέρνησης στις 12 Ιανουαρίου 2007, έπειτα από τα χαοτικά γεγονότα της περιόδου εκείνης, που οδήγησαν στην αναβολή των βουλευτικών εκλογών. Μεταξύ άλλων, καταπολέμησε τη διαφθορά στη χώρα του και δε δίστασε να συλλάβει και το γιο της πρώην Πρωθυπουργού, Χαλέντα Ζία.

## Βιογραφία
Γιος του Μοχιουντίν Αχμέτ, γεννήθηκε την 1η Μαΐου 1940 στο Munshiganj. Σπούδασε Οικονομικές Επιστήμες στο Πανεπιστήμιο της Ντάκα και συνέχισε τις σπουδές του στο Κολέγιο Γουίλιαμς των ΗΠΑ και στο Πανεπιστήμιο του Πρίνστον.
Επί 15 χρόνια εργάστηκε στις Δημόσιες Υπηρεσίες του Πακιστάν και έπειτα στην κυβέρνηση του Μπανγκλαντές, στο Υπουργείο Οικονομικών και σε άλλα υπουργεία. Παράλληλα έγινε λέκτορας των Οικονομικών Επιστημών στο πανεπιστήμιο της Ντάκα. Έπειτα, εργάστηκε στην Παγκόσμια Τράπεζα για περισσότερα από 20 χρόνια και ειδικεύθηκε σε μακροοικονομικά θέματα. Στην περίοδο αυτή εργάστηκε σε χώρες της ανατολικής και της νότιας Ασίας, όπως επίσης και στην Αφρική.

Το 2001 ανέλαβε τη διοίκηση της Κεντρικής Τράπεζας της χώρας του και εισήγαγε σημαντικές νομισματικές και συναλλαγματικές μεταρρυθμίσεις. Από τον Ιούνιο του 2005 ως το 2007 ήταν επικεφαλής του Οικονομικού Ιδρύματος Palli Karma-Sahayak (PKSF). 

## Υπηρεσιακή κυβέρνηση 2007-09
Στις 12 Ιανουαρίου 2007 ορκίστηκε επικεφαλής υπηρεσιακής κυβέρνησης από τον πρόεδρο Ιατζουντίν Αχμέτ. Προσωπικότητα σεβαστή από όλες τις πολιτικές παρατάξεις, σε αυτόν οφείλεται ο τερματισμός της αναρχίας, που απειλούσε στις αρχές του 2007 να συνταράξει το κράτος. Σε μία χώρα που θεωρείται από τις πλέον διεφθαρμένες στον κόσμο (από άποψη πολιτικών), ο Αχμέτ κήρυξε τον πόλεμο στους κρατικούς αξιωματούχους, οι οποίοι συνελήφθησαν σωρηδόν για υποθέσεις διαφθοράς. Πάνω από 160 πολιτικοί και ανώτατοι κρατικοί λειτουργοί είχαν συλληφθεί το 2007. 

Ο Αχμέτ λιποθύμησε στη διάρκεια δενδροφύτευσης στις 3 Ιουνίου του 2007, προφανώς λόγω της ζέστης και μεταφέρθηκε στο νοσοκομείο. Βγήκε από εκεί τη ίδια ημέρα και δήλωσε ότι αισθανόταν καλά στις 4 Ιουνίου του 2007.

Έπειτα από τη διενέργεια των βουλευτικών εκλογών του Δεκεμβρίου του 2008, νικήτρια αναδείχθηκε η Σεΐχ Χασίνα, η οποία και τον διαδέχθηκε στην πρωθυπουργία τον Ιανουάριο του 2009.

## Παραπομπές


## Εξωτερικοί σύνδεσμοι

*  Γραφείο πρωθυπουργού

Κατηγορία:Πρωθυπουργοί του Μπανγκλαντές
Κατηγορία:Οικονομολόγοι από το Μπανγκλαντές
Ζέιν Ουλντ Ζεϊντάν

Ο **Ζέιν Ουλντ Ζεϊντάν** (*Zeine Ould Zeidane*, 15 Οκτωβρίου 1966) είναι Μαυριτανός οικονομολόγος και πολιτικός, πρωθυπουργός της Μαυριτανίας από το 2007 ως το 2008.

## Καριέρα
Γεννήθηκε το 1966 στο Ταμτσεκέτ (Tamchekett), έκανε σπουδές στο Νουακσότ και στη συνέχεια στη Νίκαια της Γαλλίας.

Το 2000 διορίστηκε οικονομικός σύμβουλος του Μααούγια Ουλντ Σιντ Αχμέντ Τάγια, τότε προέδρου της χώρας. Το 2004 έγινε διοικητής της Κεντρικής Τράπεζας της Μαυριτανίας. Ήταν υποψήφιος στις προεδρικές εκλογές του 2007 και ήρθε τρίτος, με περίπου 15,3% των ψήφων. Στις 20 Απριλίου του 2007 διορίστηκε πρωθυπουργός.

Τρεις από τους υπουργούς της κυβέρνησής του ήταν μέλη του Προοδευτικού Λαϊκού Συνασπισμού.

Στις 6 Μαΐου του 2008 ο Ζεϊντάν υπέβαλε την παραίτηση της κυβέρνησής του, η οποία έγινε αποδεκτή από τον Ππρόεδρο Αμπνταλαχί. Νέος πρωθυπουργός διορίστηκε και ανέλαβε την ίδια ημέρα ο Γιαχία Ουλντ Αχμέτ Ελ Βαγκέφ

## Παραπομπές


Κατηγορία:Πρωθυπουργοί της Μαυριτανίας
Κατηγορία:Οικονομολόγοι
Παραμάνγκα Ερνέστ Γιονλί

thumb|Ο Γιονλί παραδίδοντας τα διαπιστευτήριά του στον Αμερικανό πρόεδρο Τζορτζ Γ. Μπους το 2008
Ο **Παραμάνγκα Ερνέστ Γιονλί** (*Paramanga Ernest Yonli*, 31 Δεκεμβρίου 1956-) είναι πολιτικός από την Μπουρκίνα Φάσο. Υπηρέτησε στην πρωθυπουργία της αφρικανικής χώρας από το 2000 ως το 2007 και πρεσβευτής της Μπουρκίνα Φάσο στις ΗΠΑ από το 2008 ως το 2011.

## Καριέρα
Γεννήθηκε στις 31 Δεκεμβρίου  του 1956. Έγινε πρωθυπουργός στις 7 Νοεμβρίου του 2000. Είναι μέλος του κυβερνώντος Κογκρέσου για τη Δημοκρατία και Πρόοδο (CDP) . Διατηρήθηκε στην πρωθυπουργία μέχρι τις 3 Ιουνίου του 2007, οπότε και παραιτήθηκε (επίσημα στις 11 Ιουνίου). Εξελέγη ξανά βουλευτής στις εκλογές εκείνης της χρονιάς. Τον διαδέχθηκε στο αξίωμα ο  Τέρτιους Ζόνγκο.

Τον Ιανουάριο του 2008 ο Γιονλί ανέλαβε πρεσβευτής της Μπουρκίνα Φάσο στις ΗΠΑ. Επέδωσε τα διαπιστευτήριά του στις 26 Ιανουαρίου του 2008.

## Παραπομπές


Κατηγορία:Πρωθυπουργοί της Μπουρκίνα Φάσο
Κατηγορία:Πολιτικοί της Μπουρκίνα Φάσο
Στίπε Μέσιτς

Ο **Στιέπαν Μέσιτς** (, γενν. 24 Δεκεμβρίου 1934) είναι Κροάτης πολιτικός, ο οποίος χρημάτισε ως δεύτερος Πρόεδρος της Κροατίας από το 2000 ως το 2010. Ήταν επίσης πρωθυπουργός και ο τελευταίος πρόεδρος του συλλογικού προεδρίου της Σοσιαλιστικής Ομοσπονδιακής Δημοκρατίας της Γιουγκοσλαβίας.  Είναι παντρεμένος με την Μίλκα Μέσιτς (Milka Mesić). Το όνομά του το έχει συντομεύσει σε Στίπε, με το οποίο είναι γνωστότερος.

## Πρώτα χρόνια και εκπαίδευση
Γεννήθηκε στην Οραχόβιτσα, Γιουγκοσλαβία, στις 24 Δεκεμβρίου του 1934 και στη δεκαετία του 1960 έγινε βουλευτής. Σπούδασε Νομικά στο Πανεπιστήμιο του Ζάγκρεμπ και απεφοίτησε το 1961. Στη δεκαετία του 1970 φυλακίστηκε επειδή υποστήριξε την «εθνικιστική άνοιξη» (εθνικιστικό κίνημα).

## Πολιτική σταδιοδρομία
Μετά την απουσία του από τα πολιτικά, έγινε μέλος της Κροατικής Δημοκρατικής Ένωσης το 1990 και στη συνέχεια πρωθυπουργός. Έγινε πρώτος αντιπρόεδρος της Ομοσπονδίας της Γιουγκοσλαβίας και το 1991 τελευταίος Πρόεδρός της. Όταν η Κροατία έγινε ανεξάρτητη παραιτήθηκε από πρόεδρος και το 1992 έγινε πρόεδρος της Βουλής. Το 1994 έφυγε από το κόμμα του (το HDZ) και ίδρυσε νέο κόμμα, που αργότερα συγχωνεύτηκε στο Κόμμα του Λαού της Κροατίας (HNS).

Ο Μέσιτς εξελέγη για πρώτη φορά πρόεδρος στις 7 Φεβρουαρίου 2000 ως κοινός υποψήφιος των κομμάτων HNS, HSS, LS και IDS, νικώντας στο β΄ γύρο των προεδρικών εκλογών τον Ντράζεν Μπούτισα του HSLS. Ο Μέσιτς έλαβε 56,2% έναντι 43,8% για τον Ντράζεν Μπούτισα. Ορκίστηκε Πρόεδρος στις 18 Δεκεμβρίου του 2000.

Ο κεντρώος Μέσιτς επανεξελέγη στις 16 Ιανουαρίου 2005 για δεύτερη θητεία, με 66% των ψήφων κατά το δεύτερο γύρο, ενώ η συντηρητική Γιαντράνκα Κόσορ, υποψήφια της κυβερνώσας Κροατικής Δημοκρατικής Κοινότητας (HDZ), έλαβε το 34% των ψήφων. Το εθνικιστικό κόμμα (Κροατική Δημοκρατική Ένωση) HDZ κέρδισε τις βουλευτικές εκλογές του 2003, με 66 από τις 152 έδρες στο Κοινοβούλιο. Το κυβερνών σοσιαλδημοκρατικό Κόμμα κέρδισε 34 έδρες και 10 κέρδισε το Κόμμα του Λαού της Κροατίας. Το 2010 τον Μέσιτς διαδέχθηκε στο ύπατο αξίωμα ο Ίβο Γιοσίποβιτς.

## Παραπομπές


## Εξωτερικοί σύνδεσμοι
* Βιογραφία του πολιτικού (στα κροατικά)

Κατηγορία:Πρόεδροι της Γιουγκοσλαβίας
Κατηγορία:Πρόεδροι της Κροατίας
Κατηγορία:Πρωθυπουργοί της Κροατίας
Κατηγορία:Πρόεδροι του Συμβουλίου Ασφαλείας του ΟΗΕ
Κατηγορία:Αντιπρόεδροι της Γιουγκοσλαβίας
Εθνόσημο των Νήσων του Σολομώντα

Το **[[εθνόσημο]] των [[Νήσοι Σολομώντα|Νησιών του Σολομώντα]]** παραχωρήθηκε στα νησιά στις 7 Ιουλίου του 1978.

## Περιγραφή
Το έμβλημα δείχνει ένα θυρεό, ο οποίος πλαισιώνεται από έναν κροκόδειλο και έναν καρχαρία. Το εθνικό ρητό βρίσκεται από κάτω και φέρει τις αγγλικές λέξεις «To Lead Is to Serve» («Το να Κυβερνάς σημαίνει να Υπηρετείς»). Πάνω από το ρητό βρίσκεται ένα πτηνό (φρεγάτα). Πάνω από το θυρεό βρίσκεται μια διακοσμημένη περικεφαλαία, στην κορυφή της οποίας υπάρχει καλλιτεχνικά σχεδιασμένος ένας ήλιος. Στο θυρεό βρίσκονται σύμβολα διαφόρων επαρχιών του κράτους, όπως δύο χελώνες, που συμβολίζουν την Δυτική Επαρχία, ένας πράσινος σταυρός με διασταυρωμένα ακόντια, ασπίδα και βέλη, για την Κεντρική Επαρχία και ένας αετός για το νησί Μαλάιτα. Επίσης, οι φρεγάτες (πουλιά) αποτελούν σύμβολα των Εξώτερων Νήσων (Outer Islands).

## Παραπομπές



Σολομώντα
Κατηγορία:Εθνικά σύμβολα των Νήσων του Σολομώντα